
LÁSS ENGEM

Rezümé
A fotókönyvem az önbántalmazás témáját, különösen a falcolást helyezi a középpontba. A könyvet a saját képeim illusztrálják, részben asszociatív, részben újrajátszott pillanatokkal. Azért ezt a témát választottam, mert ez egy olyan tabutéma, amely rengeteg embert érint, mégis kevés figyelmet kap. 
Az alkotás alapja egy 2023 tavaszi félévben Taskovics Dorka által kiadott feladatra készült fotóesszé, amelyet közel két év alatt bővítettem ki Dercsényi Fanni, modellem segítségével.
Fanni személyes története és nyitottsága különleges perspektívát adott a munkához. Saját élményeit és írásait felhasználva betekintést enged az önbántalmazás fizikai és érzelmi dimenzióiba, valamint a gyógyulás gyakran szakaszos és kihívásokkal teli folyamatába. A projektem alapját ezen kívül az adta, hogy a témához személyes érintettség is fűződik. Ezért célom volt egy olyan albumot létrehozni, amely nem csak a hegekről szól, hanem a mögöttük lévő emberről és történetről éppúgy.
A fotókönyv vizuálisan és narratív elemekkel mutatja be az önbántalmazás komplex jelenségét, miközben rávilágít arra, hogy a társadalmi megértés és empátia kulcsfontosságú lehet a segítségnyújtásban. Továbbá közös célunk volt egy olyan "naplót" létrehozni, amely talán segíthet megérteni az érintett családjának a helyzetet, vagy épp bárki másnak, akár olyannak is, aki szintén küzd.



